Yhteinen ehdotus NEUVOSTON ASETUS Korean demokraattiseen kansantasavaltaan kohdistuvista rajoittavista toimenpiteistä annetun asetuksen (EY) N:o 329/2007 muuttamisesta /* JOIN/2013/018 final - 2013/0180 (NLE) */





PERUSTELUT (1) YK:n turvallisuusneuvosto, jäljempänä ’turvallisuusneuvosto’, antoi 7. maaliskuuta 2013 päätöslauselman 2094 (2013), jossa tuomitaan Korean demokraattisen tasavallan, jäljempänä ’Pohjois-Korea’, 12. helmikuuta 2013 tekemä ydinkoe. Turvallisuusneuvosto vahvisti päätöslauselmillaan 1718 (2006), 1874 (2009) ja 2087 (2013) jo käyttöön ottamansa toimenpiteet ja päätti, että kaikkien YK:n jäsenten on sovellettava Pohjois-Koreaan uusia rajoittavia toimenpiteitä. Näitä päätöslauselmaan 2094 (2013) sisältyviä uusia toimenpiteitä ovat a) varojen jäädyttämistoimenpiteet, joita sovelletaan jo nimettyjen henkilöiden ja yhteisöjen puolesta tai johdolla toimiviin henkilöihin tai yhteisöihin sekä niiden omistuksessa tai määräysvallassa oleviin yhteisöihin, myös siinä tapauksessa, että omistus tai määräysvalta perustuu laittomiin keinoihin; b) kielto aloittaa kirjeenvaihtajapankkisuhde Pohjois-Koreassa toimivien pankkien ja rahoituslaitosten kanssa tai avata pankkitili Pohjois-Koreassa; c) vaatimus tarkastaa rahti, joka on peräisin Pohjois-Koreasta tai sinne tarkoitettu tai jota Pohjois-Korea tai sen puolesta toimivat henkilöt tai yhteisöt välittävät tai helpottavat, jos on perusteltu syy olettaa, että rahti sisältää kiellettyjä tuotteita; d) lentokoneita koskeva nousu-, laskeutumis- ja ylilentokielto, jos on perustelu syy olettaa, että lentokoneessa on kiellettyjä tuotteita. (2) Turvallisuusneuvoston päätöslauselman 2094 (2013) täytäntöön panemiseksi annetussa neuvoston päätöksessä 2013/183/YUTP Korean demokraattista kansantasavaltaa koskevista rajoittavista toimenpiteistä ja päätöksen 2010/800/YUTP kumoamisesta[1] säädetään Euroopan unionin toimista uusien rajoittavien toimenpiteiden toteuttamiseksi. (3) Ulkoasioiden ja turvallisuuspolitiikan korkea edustaja ja komissio ehdottavat, että edellä luetellut rajoittavat toimenpiteet pannaan täytäntöön muuttamalla neuvoston asetusta (EY) N:o 329/2007. 2013/0180 (NLE) Yhteinen ehdotus NEUVOSTON ASETUS Korean demokraattiseen kansantasavaltaan kohdistuvista rajoittavista toimenpiteistä annetun asetuksen (EY) N:o 329/2007 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Korean demokraattiseen tasavaltaan kohdistuvista rajoittavista toimenpiteistä 27 päivänä maaliskuuta 2007 annetulla neuvoston asetuksella (EY) N:o 329/2007[2] pannaan täytäntöön Korean demokraattista kansantasavaltaa koskevista rajoittavista toimenpiteistä 20 päivänä marraskuuta 2006 hyväksytyssä yhteisessä kannassa 2006/795/YUTP[3] säädetyt toimenpiteet; yhteinen kanta kumottiin ja korvattiin myöhemmin Korean demokraattista kansantasavaltaa koskevista rajoittavista toimenpiteistä 22 päivänä joulukuuta 2010 annetulla neuvoston päätöksellä 2010/800/YUTP[4]. (2) Neuvosto antoi 22 päivänä huhtikuuta 2013 Korean demokraattista kansantasavaltaa koskevista rajoittavista toimenpiteistä ja päätöksen 2010/800/YUTP kumoamisesta päätöksen 2013/183/YUTP[5], jolla jatketaan voimassa olevia toimenpiteitä ja pannaan täytäntöön Yhdistyneiden kansakuntien turvallisuusneuvoston, jäljempänä ’turvallisuusneuvosto’, päätöslauselma 2094 (2013). (3) Rajoittaviin toimenpiteisiin kuulu kielto siirtää kiellettyihin tuotteisiin liittyvää teknistä koulutusta, neuvontaa, palveluja tai teknistä apua, ja tämän kiellon soveltamisalaa on syytä laajentaa kattamaan muut välityspalvelut. (4) Rahoituspalvelujen tarjonta uusille, jo nimettyjen henkilöiden ja yhteisöjen puolesta tai johdolla toimiville henkilöille ja yhteisöille sekä niiden omistuksessa tai määräysvallassa oleville yhteisöille, on kielletty, ja luetteloon ottamisen perusteisiin on syytä lisätä uusi tätä koskeva peruste. (5) On syytä kieltää uuden kirjeenvaihtajapankkisuhteen aloittaminen ja sellaisen jatkaminen Pohjois-Korean demokraattisessa kansantasavallassa, jäljempänä ’Pohjois-Korea’, toimivien pankkien kanssa, jos on perusteltu syy olettaa, että tämä voisi edistää Pohjois-Korean ydinaseohjelmia, ballististen ohjusten ohjelmia tai muita joukkotuhoaseohjelmia taikka muita kiellettyjä toimia. Lisäksi jäsenvaltioiden rahoituslaitoksia kielletään avaamasta pankkitilejä Pohjois-Koreassa. (6) On syytä tarkastaa Pohjois-Koreasta peräisin oleva tai sinne tarkoitettu rahti, jota Pohjois-Korea tai sen kansalaiset taikka niiden puolesta toimivat henkilöt tai yhteisöt välittävät tai helpottavat, jos on perusteltu syy olettaa, että rahti sisältää kiellettyjä tuotteita. Tästä syystä pitäisi edellyttää saapumista ja lähtöä koskevien ennakkotietojen antamista. (7) On syytä kieltää kaikkien lentokoneiden nousu ilmaan unionin alueelta, laskeutuminen sille tai sen ylilento, jos on perusteltu syy olettaa, että koneessa on kiellettyjä tuotteita. (8) Nämä toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöön panemiseksi tarvitaan sen vuoksi unionin tason sääntelyä erityisesti sen varmistamiseksi, että talouden toimijat soveltavat niitä yhdenmukaisesti kaikissa jäsenvaltioissa. (9) Asetusta (EY) N:o 329/2007 olisi sen vuoksi muutettava, ON HYVÄKSYNYT TÄMÄN ASETUKSEN: 1 artikla Muutetaan asetus (EY) N:o 329/2007 seuraavasti: 1) Korvataan 3 artiklan 1 kohdan a alakohta seuraavasti: a) ”EU:n yhteisessä puolustustarvikeluettelossa tai liitteissä I, I a ja I b lueteltuihin tavaroihin ja teknologiaan ja EU:n yhteisessä puolustustarvikeluettelossa tai liitteissä I, I a ja I b lueteltujen tavaroiden toimitukseen, valmistukseen, huoltoon ja käyttöön liittyvän teknisen avun ja kaikenlaisten välityspalvelujen tarjoaminen suoraan tai välillisesti Pohjois-Koreassa oleville luonnollisille tai oikeushenkilöille, yhteisöille tai elimille tai käytettäväksi Pohjois-Koreassa;”. 2) Korvataan 3 a artikla seuraavasti: ”3 a artikla 1. EU:n yhteisessä puolustustarvikeluettelossa lueteltujen tavaroiden ja teknologian siirron tai tällä asetuksella kiellettyjen tavaroiden ja teknologian toimituksen, myynnin, siirron, viennin tai tuonnin estämiseksi sekä saapumista ja lähtöä koskevien ennakkotietojen, sellaisina kuin ne on määritelty saapumisen ja poistumisen yleisilmoituksia ja tulli-ilmoituksia koskevissa asetuksen (ETY) N:o 2913/92[6] ja asetuksen (ETY) N:o 2454/93[7] säännöksissä, antamista toimivaltaisille tulliviranomaisille koskevan velvollisuuden lisäksi tämän artiklan 2 kohdassa tarkoitetut tiedot antavan henkilön on ilmoitettava, sisältyvätkö tavarat EU:n yhteiseen puolustustarvikeluetteloon tai tämän asetuksen soveltamisalaan, ja jos niiden vienti on luvanvaraista, annettava tarkemmat tiedot niille myönnetystä vientiluvasta. 2. Tässä artiklassa tarkoitetut vaadittavat lisätiedot on toimitettava joko kirjallisina tai tarvittaessa tulli-ilmoitusta käyttäen. 3. Kielletään polttoainepalvelujen tai aluksille suunnattujen täydennyspalvelujen tai muiden huoltopalvelujen tarjoaminen Pohjois-Korean aluksille, jos palvelujen tarjoajilla on tietoa, mukaan lukien toimivaltaisilta tulliviranomaisilta 1 kohdassa tarkoitettujen saapumista ja lähtöä koskevien ennakkotietojen pohjalta saatavat tiedot, jonka perusteella on perusteltu syy olettaa, että tällaisten alusten rahti sisältää tuotteita, joiden toimitus, myynti, siirto tai vienti on kiellettyä tämän asetuksen nojalla, elleivät kyseiset palvelut ole humanitaarisista syistä välttämättömiä.” 3) Muutetaan 5 a artikla seuraavasti: a) Korvataan 5 a artiklan 1 kohdan a ja b alakohta seuraavasti: ”a) uuden pankkitilin avaaminen luotto- tai rahoituslaitoksessa, jonka kotipaikka on Pohjois-Koreassa, tai missään 11 a artiklan 2 kohdassa tarkoitetussa luotto- tai rahoituslaitoksessa; b) uuden kirjeenvaihtajapankkisuhteen aloittaminen sellaisen luotto- tai rahoituslaitoksen kanssa, jonka kotipaikka on Pohjois-Koreassa, tai minkä tahansa 11 a artiklan 2 kohdassa tarkoitetun luotto- tai rahoituslaitoksen kanssa;”. b) Lisätään 5 a artiklan 1 kohtaan c, d ja e alakohta seuraavasti: ”c) uuden edustuston avaaminen tai uuden konttorin tai tytäryhtiön perustaminen Pohjois-Koreaan; d) uuden yhteisyrityksen perustaminen sellaisen luotto- tai rahoituslaitoksen kanssa, jonka kotipaikka on Pohjois-Koreassa, tai minkä tahansa 11 a artiklan 2 kohdassa tarkoitetun luotto- tai rahoituslaitoksen kanssa; e) kirjeenvaihtajapankkisuhteen jatkaminen sellaisen luotto- tai rahoituslaitoksen kanssa, jonka kotipaikka on Pohjois-Koreassa, tai minkä tahansa 11 a artiklan 2 kohdassa tarkoitetun luotto- tai rahoituslaitoksen kanssa, jos on olemassa tietoa, joka antaa perustellun syyn olettaa, että tämä voisi edistää Pohjois-Korean ydinaseohjelmia, ballististen ohjusten ohjelmia tai muita joukkotuhoaseohjelmia taikka muita tällä asetuksella tai päätöksellä 2013/88/YUTP kiellettyjä toimia.” 4) Korvataan 6 artiklan 1–4 kohta seuraavasti: ”1. Jäädytetään kaikki liitteessä IV luetelluille henkilöille, yhteisöille tai elimille kuuluvat taikka niiden omistuksessa, hallussa tai määräysvallassa olevat varat ja taloudelliset resurssit. Liitteessä IV luetellaan henkilöt, yhteisöt ja elimet, jotka pakotekomitea tai turvallisuusneuvosto on nimennyt turvallisuusneuvoston päätöslauselman 1718 (2006) 8 kohdan d alakohdan tai turvallisuusneuvoston päätöslauselman 2094 (2013) 8 kohdan mukaisesti. 2. Jäädytetään kaikki liitteessä V luetelluille henkilöille, yhteisöille tai elimille kuuluvat taikka niiden omistuksessa, hallussa tai määräysvallassa olevat varat ja taloudelliset resurssit. Liitteessä V luetellaan henkilöt, yhteisöt ja elimet, joita ei luetella liitteessä IV ja joista neuvosto on neuvoston päätöksen 2013/183/YUTP 15 artiklan 1 kohdan b alakohdan mukaisesti todennut, että nämä a) ovat vastuussa Pohjois-Korean ydinaseohjelmista, ballististen ohjusten ohjelmista tai muista joukkotuhoaseohjelmista, mukaan lukien niiden tukeminen ja edistäminen, taikka ovat tällaisten henkilöiden, yhteisöjen tai elinten puolesta tai johdolla toimivia henkilöitä, yhteisöjä tai elimiä taikka niiden omistuksessa tai määräysvallassa, myös siinä tapauksessa, että omistus tai määräysvalta perustuu laittomiin keinoihin; b) tarjoavat Pohjois-Korean ydinaseohjelmia, ballististen ohjusten ohjelmia tai muita joukkotuhoaseohjelmia mahdollisesti edistäviä rahoituspalveluja tai järjestävät tällaisia ohjelmia mahdollisesti edistävien varojen, muun omaisuuden tai taloudellisten resurssien siirtoja unionin alueelle, unionin alueen kautta tai unionin alueelta tai siten, että niihin osallistuu jäsenvaltioiden kansalaisia tai jäsenvaltioiden lainsäädännön mukaisesti järjestäytyneitä yhteisöjä tai unionin alueella oleskelevia henkilöitä tai sinne sijoittautuneita rahoituslaitoksia taikka tällaisten henkilöiden, yhteisöjen tai elinten puolesta tai johdolla toimivia tai niiden omistuksessa tai määräysvallassa olevia henkilöitä, yhteisöjä tai elimiä; tai c) osallistuvat Pohjois-Korean ydinaseohjelmia, ballististen ohjusten ohjelmia tai muita joukkotuhoaseohjelmia mahdollisesti edistävien aseiden ja kaikenlaisten niihin liittyvien tarvikkeiden tai kyseisiä ohjelmia mahdollisesti edistävien tuotteiden, materiaalien, varusteiden, tavaroiden tai teknologian toimittamiseen Pohjois-Koreaan tai Pohjois-Koreasta muun muassa rahoituspalveluja tarjoamalla. Liitettä V tarkastellaan uudelleen säännöllisin väliajoin ja vähintään 12 kuukauden välein 2a. Jäädytetään kaikki liitteessä V a luetelluille henkilöille, yhteisöille tai elimille kuuluvat taikka niiden omistuksessa, hallussa tai määräysvallassa olevat varat ja taloudelliset resurssit. Liitteessä V a luetellaan henkilöt, yhteisöt tai elimet, jotka eivät sisälly liitteeseen IV tai V ja jotka työskentelevät liitteessä IV tai V luetellun henkilön, yhteisön tai elimen puolesta tai johdolla, sekä henkilöt, jotka avustavat pakotteiden kiertämisessä tai rikkovat tätä asetusta tai päätöstä 2013/183/YUTP. Liitettä V a tarkastellaan uudelleen säännöllisin väliajoin ja vähintään 12 kuukauden välein. 3. Liitteisiin IV, V ja V a sisällytetään tarvittaessa tiedot luettelossa olevista luonnollisista henkilöistä kyseisten henkilöiden riittävää tunnistamista varten. Näitä tietoja voivat olla a) sukunimi ja etunimet, myös mahdolliset peitenimet ja arvonimet; b) syntymäaika ja -paikka; c) kansalaisuus; d) passin ja henkilökortin numero; e) vero- ja sosiaaliturvatunnukset; f) sukupuoli; g) osoite tai muut oleskelupaikkaa koskevat tiedot; h) toimi tai ammatti; i) nimeämispäivä. Liitteisiin IV, V ja V a sisältyvät myös luetteloon ottamisen perusteet, kuten ammatti. Liitteisiin IV, V ja V a voivat sisältyä myös luettelossa olevien henkilöiden perheenjäsenten tässä kohdassa säädetyt tunnistamistiedot, jos kyseiset tiedot ovat tarpeen asianomaisen luettelossa olevan luonnollisen henkilön henkilöllisyyden toteamiseksi. 4. Mitään varoja tai taloudellisia resursseja ei saa suoraan eikä välillisesti asettaa liitteissä IV, V ja V a lueteltujen luonnollisten tai oikeushenkilöiden, yhteisöjen tai elinten saataville tai hyödynnettäviksi.” 5) Korvataan 7 artikla seuraavasti: ”7 artikla 1. Poiketen siitä, mitä 6 artiklassa säädetään, liitteessä II mainituilla verkkosivuilla luetellut jäsenvaltioiden toimivaltaiset viranomaiset voivat myöntää tarkoituksenmukaisiksi katsominsa ehdoin luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien saataville asettamiseen, jos seuraavat ehdot täyttyvät: a) kyseinen toimivaltainen viranomainen on todennut, että varat tai taloudelliset resurssit i) ovat tarpeen liitteessä IV, V tai V a lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä; ii) on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen; tai iii) on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen; ja b) jos lupa koskee liitteessä IV lueteltua henkilöä, yhteisöä tai elintä, kyseinen jäsenvaltio on ilmoittanut pakotekomitealle toteamuksestaan ja aikeestaan myöntää lupa eikä pakotekomitea ole viiden työpäivän kuluessa ilmoituksen saamisesta ilmoittanut vastustavansa tätä. 2. Poiketen siitä, mitä 6 artiklassa säädetään, liitteessä II mainituilla verkkosivuilla luetellut jäsenvaltioiden toimivaltaiset viranomaiset voivat sallia tiettyjen jäädytettyjen varojen tai taloudellisten resurssien vapauttamisen tai tiettyjen varojen tai taloudellisten resurssien saataville asettamisen, jos toimivaltainen viranomainen on todennut, että kyseiset varat tai taloudelliset resurssit ovat tarpeen poikkeuksellisten menojen kattamiseen, edellyttäen, että a) kyseinen jäsenvaltio on ilmoittanut toteamuksestaan pakotekomitealle silloin, kun lupa koskee liitteessä IV lueteltua henkilöä, yhteisöä tai elintä, ja pakotekomitea on hyväksynyt toteamuksen; sekä b) jos lupa koskee liitteessä V tai V a lueteltua henkilöä, yhteisöä tai elintä, asianomainen jäsenvaltio on ilmoittanut muille jäsenvaltioille ja komissiolle vähintään kaksi viikkoa ennen luvan antamista perusteet, joiden nojalla se katsoo, että erityinen lupa olisi annettava. 3. Kyseessä olevan jäsenvaltion on ilmoitettava muille jäsenvaltioille ja komissiolle kaikista 1 ja 2 kohdan nojalla annetuista luvista.” 6) Korvataan 8 artiklan c alakohta seuraavasti: ”c) panttioikeutta ei ole perustettu tai tuomiota annettu liitteessä IV, V tai V a luetellun henkilön, yhteisön tai elimen eduksi;”. 7) Korvataan 11 a artiklan 1 kohta seuraavasti: ”1. Tämän asetuksen 16 artiklan soveltamisalaan kuuluvat luotto- ja rahoituslaitokset, 2 kohdassa tarkoitettujen luotto- ja rahoituslaitosten kanssa toteuttamiensa toimien yhteydessä ja välttääkseen sitä, että nämä toimet edistäisivät Pohjois-Korean ydinaseohjelmia, ballististen ohjusten ohjelmia tai muita joukkotuhoaseohjelmia tai tällä asetuksella tai päätöksellä 2013/88/YUTP kiellettyjä muita toimia, a) tarkkailevat jatkuvasti tilitapahtumia erityisesti asiakkaan tunnistamista ja huolellisuusvelvollisuutta koskevien ohjelmiensa sekä rahanpesun estämistä ja terrorismin rahoitusta koskevien velvoitteidensa mukaisesti; b) vaativat, että kaikki liiketoimiin liittyvät, maksajaa ja maksun saajaa koskevat maksumääräysten tietokentät on täytetty, ja kieltäytyvät liiketoimen toteuttamisesta, jos näitä tietoja ei anneta; c) säilyttävät kaikki liiketoimia koskevat tiedot viiden vuoden ajan ja antavat ne pyydettäessä kansallisten viranomaisten käyttöön; d) jos ne epäilevät tai niillä on perusteltu syy epäillä, että varat liittyvät joukkotuhoaseiden leviämisen rahoittamiseen, ilmoittavat viipymättä epäilyksistään rahanpesun selvittelykeskukselle tai muulle liitteessä II luetelluilla verkkosivuilla mainitulle asianomaisen jäsenvaltion nimeämälle toimivaltaiselle viranomaiselle, tämän kuitenkaan rajoittamatta 3 artiklan 1 kohdan tai 6 artiklan soveltamista. Rahanpesun selvittelykeskus tai muu toimivaltainen viranomainen toimii kansallisena yhteyspisteenä, joka vastaanottaa ja analysoi ilmoitukset joukkotuhoaseiden leviämisen rahoittamiseen mahdollisesti liittyvistä epäilyttävistä liiketoimista. Rahanpesun selvittelykeskuksella tai muulla toimivaltaisella viranomaisella on oltava välittömästi tai välillisesti ja riittävän nopeasti käytettävissään rahoitusta, hallintoa ja lainkäyttöä koskevat tiedot, joita se tarvitsee voidakseen hoitaa asianmukaisesti tehtävänsä, mukaan lukien erityisesti epäilyttäviä liiketoimia koskevien ilmoitusten analysointi.” 8) Lisätään artikla seuraavasti: ”11 b artikla 1. Jos on perusteltu syy olettaa, että lentokoneessa on tuotteita, joiden toimitus, myynti, siirto ja vienti on kielletty 2, 4 tai 4 a artiklan nojalla, kyseinen lentokone ei saa a) lentää unionin alueen yli; tai b) nousta ilmaan unionin alueelta tai laskeutua sille. 2. Edellä oleva 1 kohta ei estä lentokonetta tekemästä hätälaskua. 3. Edellä oleva 1 kohta ei estä EU:n jäsenvaltioon rekisteröityä lentokonetta laskeutumasta kiellettyjen tuotteiden tarkastusta varten. 4. Kielletään tietoinen ja tarkoituksellinen osallistuminen toimiin, joiden tavoitteena tai seurauksena on kiertää 1 kohdassa tarkoitettua kieltoa.” 9) Lisätään tämän asetuksen liite asetuksen (EY) N:o 329/2007 liitteeksi V a. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE ”LIITE V a” [1] EUVL L 111, 23.4.2013, s. 52. [2] EUVL L 88, 29.3.2007, s. 1. [3] EUVL L 322, 22.11.2006, s. 32. [4] EUVL L 341, 23.12.2010, s. 32. [5] EUVL L 111, 23.4.2013, s. 52. [6] EYVL L 302, 19.10.1992, s. 1. [7] EYVL L 253, 11.10.1993, s. 1.